钦定古今图书集成/明伦汇编/氏族典/第627卷 > 拓跋子华
## 钦定古今图书集成/明伦汇编/氏族典/第627卷 > 拓跋子华

按《魏书高凉王传》：“高凉王孤孙度，度子乙斤，乙斤子
平，平子苌。苌长子子华，字伏荣，袭爵。孝庄初，除齐州
刺史。先是，州境数经反逆，邢杲之乱，人不自保，而子
华抚集豪右，委之管籥，众皆感悦，境内帖然，鞫狱讯
囚，务加仁恕，齐人树碑颂德。”后除济州刺史。尔朱兆
之入洛也，齐州城人赵洛周逐刺史丹阳王萧赞，表
请子华复为齐州刺史。子华母房氏曾就亲人饮食，
夜还大吐，人以为中毒，甚忧惧。子华遂掬吐尽啖之，
其母乃安。寻以母忧还都。孝静初，除南兖州刺史。弟
子思通使关西，朝廷使右卫将军郭琼收之，与子思
俱死于门下省。